b'\n_START_ARTICLE_\nPape\xc5\xbe Silvester I.\n_START_SECTION_\nOd duhovni\xc5\xa1tva do pape\xc5\xa1tva\n_START_PARAGRAPH_\nSilvester se je rodil v Rimu. Star\xc5\xa1i so bili bogati in ugledni; svoje premo\xc5\xbeenje so ve\xc4\x8dinoma razdelili reve\xc5\xbeem. Pobo\xc5\xbeni o\xc4\x8de Rufin  je umrl, ko je imel Silvester komaj tri leta; tako je poskrbela za njegovo vzgojo mati Justina, ki se je odlikovala po svetem \xc5\xbeivljenju. Sinovo vzgojo je zaupala pobo\xc5\xbenemu duhovniku Cirinu, \xc4\x8digar u\xc4\x8denje in krepostno \xc5\xbeivljenje je on posnemal z zvesto gore\xc4\x8dnostjo. De\xc4\x8dek je imel odli\xc4\x8dne sposobnosti in je hitro napredoval: pape\xc5\xbe Marcelin ga je posvetil za duhovnika. Te\xc5\xbeavno du\xc5\xa1no-pastirsko delovanje je za\xc4\x8del \xc5\xa1e pred izbruhom Dioklecijanovega preganjanja in opravljal \xc5\xbee za \xc4\x8dasa Melkijada visoke cerkvene slu\xc5\xbebe; tako se je dobro razumel tudi na cerkveno diplomacijo. Po Melkijadovi smrti so ga izvolili za cerkvenega poglavarja, ker se je po eni strani odlikoval po pobo\xc5\xbenosti in svetem \xc5\xbeivljenju, po drugi strani pa po svoji modrosti in izku\xc5\xa1enosti. Ko so ga izvolili za pape\xc5\xbea 31. januarja 314, je navezal zelo dobre stike s cesarjem._NEWLINE_28. oktobra 312 je cesar Konstantin Veliki premagal Maksencija pri Milvijskem mostu pred Rimom. Februarja 313 je skupaj s sovladarjem Licinijem izdal tako imenovani Milanski odlok, v katerem je zajam\xc4\x8dena svoboda veroizpovedi za vse vere, tudi za kr\xc5\xa1\xc4\x8danstvo. To je pomenilo novo obdobje v odnosih med pogansko dr\xc5\xbeavo in kr\xc5\xa1\xc4\x8danstvom, ki je do tedaj veljalo za dr\xc5\xbeavnega sovra\xc5\xbenika in izena\xc4\x8denje kristjanov s pogani; s tem odlokom je uradno prenehalo tristoletno preganjanje in za\xc4\x8delo se je sodelovanje. Tako je bil Silvester I. prvi pape\xc5\xbe, ki je v celem svojem sorazmerno dolgem pontifikatu (8. po dol\xc5\xbeini pape\xc5\xbeevanja) mogel svobodno opravljati svoje poslanstvo vrhovnega pastirja kr\xc5\xa1\xc4\x8danstva.\n_START_SECTION_\nGradnja bazilik\n_START_PARAGRAPH_\nKo je Konstantin osvojil Rim, je podaril Melkijadu Lateransko pala\xc4\x8do - cesarsko rezidenco -, kjer je Silvester gradil cerkev, baziliko svetega Janeza v Lateranu; poleg pa urejal \xc5\xa1e pape\xc5\xa1ko rezidenco in krstilnico. Na njegovo pobudo je za\xc4\x8del cesar Konstantin graditi na Vatikanskem gri\xc4\x8du nad grobom apostola Petra baziliko svetega Petra na mestu nekdanjega poganskega Apolonovega sveti\xc5\xa1\xc4\x8da, kakor tudi baziliko apostola Pavla. Konstantin je za\xc4\x8del graditi tudi baziliko Svetega kri\xc5\xbea v Rimu, baziliko Bo\xc5\xbejega groba v Jeruzalemu, baziliko Jezusovega rojstva v Betlehemu in mnoge druge manj\xc5\xa1e cerkve.\n_START_SECTION_\nPrvi nicejski koncil\n_START_PARAGRAPH_\nCesar ga je povabil na cerkveni zbor v Arlesu 314, toda pape\xc5\xbe se ga ni udele\xc5\xbeil. Tam je bilo obsojeno hereti\xc4\x8dno gibanje donatizem, kar je pape\xc5\xbe potrdil in slovesno razglasil._NEWLINE_Cesar Konstantin I. je sklical tudi prvi ekumenski koncil v mestece Nicejo v Mali Aziji (v dana\xc5\xa1nji Tur\xc4\x8diji) leta 325, da bi na\xc5\xa1el re\xc5\xa1itev za verske spore, ki jih je povzro\xc4\x8dila Arijeva herezija, ki je po njem dobila ime arijanstvo ali arianizem. On je tajil, da je Jezus Bog, pa tudi, da je \xc4\x8dlovek, ampak nekak\xc5\xa1no vi\xc5\xa1je od Boga O\xc4\x8deta ustvarjeno bitje. Koncil je potrdil verski nauk, da je Sin omoo\xc3\xbasion, tj. istobiten z O\xc4\x8detom in da je torej pravi Bog in pravi \xc4\x8dlovek. Pape\xc5\xbe se koncila ni udele\xc5\xbeil, ampak sta njegova poslanca kot prva podpisala sklepe, ki jih je potrdilo 318 koncilskih o\xc4\x8detov 19. junija 325 in je zato (vsaj za\xc4\x8dasno) zagotovil verski mir v cesarstvu.\n_START_SECTION_\nLegende\n_START_PARAGRAPH_\nO pape\xc5\xbeu Silvestru I., \xc4\x8deprav je \xc5\xbeivel in deloval skozi sorazmerno dolgo obdobje v prelomnem in pomembnem \xc4\x8dasu, imamo zelo malo zanesljivih zgodovinskih podatkov. O njem pa obstaja veliko legend, ki vsebujejo pou\xc4\x8dno jedro in imajo ve\xc4\x8dkrat za ozadje kak zgodovinski dogodek._NEWLINE_Kljub temu, da je cesar Konstanin s polnim prgi\xc5\xa1\xc4\x8dem obdaroval Cerkev in pape\xc5\xbea pa je bil pape\xc5\xbe v vladanju dokaj samostojen in neodvisen; zdi se tudi, da so odnosi med njima prehajali skozi razli\xc4\x8dna obdobja.\n_START_SECTION_\nPape\xc5\xbe pobegne iz Rima\n_START_PARAGRAPH_\nKot pape\xc5\xbe je Silvester \xc4\x8dutil na svojih ramenih te\xc5\xbeo odgovornosti in ni ni\xc4\x8desar opustil, s \xc4\x8dimer bi mogel uveljaviti cerkvene koristi. Dokler je bil navzo\xc4\x8d cesar Konstantin, ga v njegovem prizadevanju ni ni\xc4\x8desar oviralo. Ko je pa pobo\xc5\xbeni dr\xc5\xbeavnik bil prisiljen zaradi stalnega vojskovanja biti dale\xc4\x8d od Rima, so pogani, ki jih je jezilo hitro napredovanje kristjanov, vse posku\xc5\xa1ali, da bi pape\xc5\xbeev polo\xc5\xbeaj postal neznosen. Pri\xc5\xa1lo je tako dale\xc4\x8d, da se pape\xc5\xbe ni po\xc4\x8dutil varnega in je pobegnil v hribe Sorakte, kjer se je skrival v neki votlini.\n_START_SECTION_\nPape\xc5\xbe Silvester ozdravi cesarja Konstantina\n_START_PARAGRAPH_\nKo je cesar Konstantin leta 312 premagal Maksencija v mo\xc4\x8di znamenja svetega kri\xc5\xbea, je kristjane namestil po vseh uradih, gradil kr\xc5\xa1\xc4\x8danske cerkve in krepko podpiral \xc5\xa1irjenje kr\xc5\xa1\xc4\x8danske vere. Ko se je pozneje Konstantinova gore\xc4\x8dnost nekoliko ohladila, je izbruhnilo v Rimu preganjanje kristjanov in \xc4\x8deprav nerad, je moral celo pape\xc5\xbe pobegniti v bli\xc5\xbenje hribovje Sorakte. _NEWLINE_V tem \xc4\x8dasu se je zgodilo, da si je cesar Konstantin nakopal bolezen, od katere je hotel ozdraveti po takratnih divjih navadah s tem, da bi se kopal v otro\xc5\xa1ki krvi. Zdravniki so \xc5\xbee zbrali otroke; vendar ga je po eni strani v srce ganil pogled na nedol\xc5\xbene otroke, po drugi strani pa na vzdihujo\xc4\x8de matere. Otroke je poslal domov in za nagrado se mu je v sanjah tistega ve\xc4\x8dera prikazal v Soraktah stanujo\xc4\x8di pape\xc5\xbe. Konstantin ga je dal pripeljati v Rim in je vneto poslu\xc5\xa1al njegov pouk o kr\xc5\xa1\xc4\x8danstvu  ter se dal krstiti. Tisti hip je ozdravel od telesnih in du\xc5\xa1nih gob. Od tega \xc4\x8dasa naprej je toliko la\xc5\xbeje deloval v prid kr\xc5\xa1\xc4\x8danske vere; v njeno korist je izdal koristne zakone in uredbe.\n_START_SECTION_\nBolezen kot kazen za preganjanje kristjanov\n_START_PARAGRAPH_\nZgornji je podobna naslednja legenda, ki postavlja odli\xc4\x8dne odnose med pape\xc5\xbeem in cesarjem v precej druga\xc4\x8dno lu\xc4\x8d in ho\xc4\x8de poudariti poznej\xc5\xa1o cesarjevo izredno naklonjenost do pape\xc5\xbea in kristjanov: _NEWLINE_Cesar, ko je dosegel zmago nad Maksencijem in osvojil Rim, je \xc5\xa1e enkrat za\xc4\x8del preganjanje zoper kristjane. Zato je bil kaznovan z gobavostjo. V svoji bolezni je neko no\xc4\x8d imel sanje: prikazala sta mu se apostola Peter in Pavel in mu rekla, da ozdravljenja ne more pri\xc4\x8dakovati od nikoder drugod, kot samo od pape\xc5\xbea Silvestra, ki ve za \xc4\x8dudodelni studenec, kateri ozdravlja vse tiste, ki se vanj potopijo. Silvestra pa ni bilo v Rimu, ker se je umaknil pred preganjanjem v neko votlino v gorovju Sorakte. Cesar je takoj poslal ponj sle in ga prosil, naj se vrne v Rim. Silvester je res pri\xc5\xa1el nazaj, pou\xc4\x8deval cesarja o kr\xc5\xa1\xc4\x8danski veri, dal odpreti je\xc4\x8de, v katerih so varovali kr\xc5\xa1\xc4\x8danske ujetnike, in ga odpeljal h krstnemu studencu. Tam je cesar spet zadobil zdravje. Iz hvale\xc5\xbenosti je nemudoma objavil odloke v korist Cerkve in dokazal svojo hvale\xc5\xbenost za ozdravljenje z obilnimi darovi. On sam je pri gradnji neke cerkve prijel za motiko in odnesel na svojih ramah dvanajst ko\xc5\xa1ar izkopane zemlje.\n_START_SECTION_\nLegenda o zmaju\n_START_PARAGRAPH_\nNekega dne so pri\xc5\xa1li h Konstantinu pogani in se bridko prito\xc5\xbeevali, da se je \xe2\x80\x93 potem, ko se je cesar krstil \xe2\x80\x93 v neki votlini pojavil ogromen zmaj, ki vsak dan po\xc5\xbere nekaj ljudi. Konstantin je o tem obvestil pape\xc5\xbea, ki je obljubil, da bo zmaja onemogo\xc4\x8dil. Ko je molil, se mu je prikazal sveti Peter, ki ga je spodbujal, naj se brez odlaganja odpravi z dvema duhovnikoma v zmajev brlog, ga v imenu Jezusa Kristus zve\xc5\xbee in zape\xc4\x8dati brlog z znamenjem svetega kri\xc5\xbea. _NEWLINE_Silvester se je torej odpravil na pot z dvema od strahu drgetajo\xc4\x8dima duhovnikoma. Spustili so se v brlog \xe2\x80\x93 satanovo prebivali\xc5\xa1\xc4\x8de \xe2\x80\x93 zvezali zverino, zape\xc4\x8datili globoko brezno z znamenjem kri\xc5\xbea in se za\xc4\x8deli vzpenjati proti izhodu. Na hodniku pa so opazili dvoje trupel: dva \xc4\x8darovnika sta se za njimi skrivaj radovedno prikradla, pa ju je umorila strupena zmajeva sapa. Silvester je oba obudil in nato so vsi skupaj pri\xc5\xa1li na svetlo, kjer so jih pri\xc4\x8dakovali ljudje. Ni\xc4\x8d \xc4\x8dudnega, da so nato mno\xc5\xbei\xc4\x8dno prosili za krst.\n_START_SECTION_\nLegenda o biku\n_START_PARAGRAPH_\nLegenda pripoveduje, da je svetnik obudil v \xc5\xbeivljenje bika, ki ga je usmrtil neki judovski \xc4\x8darodej.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nPokopan je v Priscilinih katakombah (Rim, Italija, Rimsko cesarstvo). _NEWLINE_Njegov god je 31. decembra, ko je umrl leta 335. Na ta na\xc4\x8din se s tem dnem sklene civilno leto, ki ga ljudstvo imenuje Silvestrovo in je povezano z mnogimi narodnimi obi\xc4\x8daji. Zadnji dan v civilnem letu \xe2\x80\x93 je na Slovenskem \xc5\xa1e bolj znan tudi kot Staro leto ali Drugi sveti ve\xc4\x8der. Tudi nekateri obi\xc4\x8daji so podobnim tistim na Prvi sveti ve\xc4\x8der pred Bo\xc5\xbei\xc4\x8dem, zlasti nekatere postne jedi in molitev, kajenje in kropljenje, kakor tudi udele\xc5\xbeba pri zahvalnem ve\xc4\x8dernem ali polno\xc4\x8dnem opravilu._NEWLINE_Na nekaterih podobah dr\xc5\xbei sveti Silvester klju\xc4\x8d. Razlagajo ga tako, da z njim pa\xc4\x8d odklene novo leto._NEWLINE_Upodabljajo ga tudi s pape\xc5\xa1kim kri\xc5\xbeem in tiaro na glavi ter z angeli, kakor tudi z bikovo glavo ob strani._NEWLINE_Svetnik je zavetnik doma\xc4\x8dih \xc5\xbeivali in pripro\xc5\xa1njik za dobro krmno letino ter sploh za sre\xc4\x8dno novo leto, kakor tudi za sre\xc4\x8dno zadnjo uro (ker goduje na zadnji dan v letu).'